สำนักงานบริหารนโยบายของนายกรัฐมนตรี

ประวัติ

สำนักงานบริหารนโยบายของนายกรัฐมนตรีหรือ พีเอ็มดียู จัดตั้งขึ้นเมื่อวันที่ 22 เมษายน พ.ศ. 2560 ตาม ระเบียบสำนักนายกรัฐมนตรี ว่าด้วยสำนักงานบริหารนโยบายของนายกรัฐมนตรี พ.ศ. ๒๕๖๐  โดยก่อนหน้านั้นสำนักงานแห่งนี้เคยอยู่ใน สำนักเลขาธิการนายกรัฐมนตรี ตามคำสั่งหัวหน้าคณะรักษาความสงบแห่งชาติ ที่ ๓/๒๕๖๐ ลงวันที่ ๑๗ มกราคม ๒๕๖๐ ต่อมาได้มีการโอนย้ายสำนักงานแห่งนี้มาอยู่ในสำนักเลขาธิการคณะรัฐมนตรีตามคำสั่งหัวหน้าคณะรักษาความสงบแห่งชาติ ที่ ๑๘/๒๕๖๐ ลงวันที่ ๓๑ มีนาคม ๒๕๖๐
กระทั่งวันศุกร์ที่ 12 กรกฎาคม พ.ศ. 2562 ราชกิจจานุเบกษาได้เผยแพร่ ระเบียบสำนักนายกรัฐมนตรียกเลิกระเบียบสำนักนายกรัฐมนตรีว่าด้วยสำนักงานบริหารนโยบายของนายกรัฐมนตรี พ.ศ. ๒๕๖๐ พ.ศ. ๒๕๖๒ โดยให้มีผลบังคับตั้งแต่วันอังคารที่ 9 กรกฎาคม พ.ศ. 2562 เป็นต้นไป  ส่งผลให้สำนักงานบริหารนโยบายของนายกรัฐมนตรีต้องถูกยุบเลิกไปในที่สุด
กระทั่งในการประชุมคณะรัฐมนตรีเมื่อวันอังคารที่ 30 กรกฎาคม พ.ศ. 2562 ที่ประชุมมีมติเห็นชอบหลักการ ร่างระเบียบสำนักนายกรัฐมนตรีว่าด้วยสำนักงานบริหารนโยบายของนายกรัฐมนตรี พ.ศ. ...

อำนาจและหน้าที่

สำนักงานพีเอ็มดียูมีอำนาจและหน้าที่ดังต่อไปนี้
(๑)  รับผิดชอบงานวิชาการและธุรการให้แก่ คณะกรรมการบริหารราชการแผ่นดินตามกรอบการปฏิรูปประเทศ  ยุทธศาสตร์ชาติ  และการสร้างความสามัคคีปรองดอง (ป.ย.ป.)  เลขานุการ ป.ย.ป.  คณะกรรมการบริหารราชการแผ่นดินเชิงยุทธศาสตร์  รวมตลอดทั้งคณะกรรมการกลั่นกรองอื่น  ทั้งนี้  ตามที่นายกรัฐมนตรีมอบหมาย  
(๒)  ประสานงาน  เร่งรัด  ติดตาม  และประเมินผลความก้าวหน้าในการดำเนินงานส่วนราชการ  รัฐวิสาหกิจ  และหน่วยงานอื่นของรัฐ  เพื่อดำเนินการให้เป็นไปตามนโยบายของรัฐบาล  มติของ  ป.ย.ป.  คณะกรรมการบริหารราชการแผ่นดินเชิงยุทธศาสตร์  รวมตลอดทั้งคณะกรรมการกลั่นกรองอื่น  ทั้งนี้  ตามที่นายกรัฐมนตรีมอบหมาย
(๓)  วิเคราะห์และเสนอแนะแนวทางหรือมาตรการในการขับเคลื่อนนโยบายของรัฐบาล  หรือมติของ  ป.ย.ป.  คณะกรรมการบริหารราชการแผ่นดินเชิงยุทธศาสตร์  รวมตลอดทั้งคณะกรรมการกลั่นกรองอื่น  ทั้งนี้  ตามที่นายกรัฐมนตรีมอบหมาย
(๔)  กลั่นกรอง  วิเคราะห์  และเสนอความเห็นต่อคณะกรรมการบริหารราชการแผ่นดินเชิงยุทธศาสตร์  เกี่ยวกับเรื่องที่จะเสนอต่อ  ป.ย.ป.  เพื่อพิจารณา  หรือตามที่นายกรัฐมนตรีมอบหมาย
(๕)  สร้างความรับรู้และความเข้าใจที่ถูกต้องเกี่ยวกับการดำเนินภารกิจเชิงยุทธศาสตร์และเชิงพื้นที่
(๖)  หน้าที่และอำนาจอื่นตามมติ  ป.ย.ป.  หรือมติคณะกรรมการบริหารราชการแผ่นดินเชิงยุทธศาสตร์  หรือตามที่นายกรัฐมนตรีมอบหมาย

คณะกรรมการบริหารสำนักงาน

ตามข้อ  ๘  ของระเบียบสำนักนายกรัฐมนตรีฉบับนี้ได้กำหนดให้มี คณะกรรมการบริหารสำนักงาน คณะหนึ่งประกอบไปด้วย
(๑)  ผู้อำนวยการ  เป็นประธานกรรมการ
(๒)  รองผู้อำนวยการ  เป็นรองประธานกรรมการ
(๓)  ผู้ช่วยผู้อำนวยการซึ่งผู้อำนวยการแต่งตั้งจำนวนไม่เกินหกคน  และผู้ทรงคุณวุฒิซึ่งนายกรัฐมนตรีแต่งตั้งตามที่เห็นสมควร  เป็นกรรมการบริหาร
(๔)  ผู้ปฏิบัติงานคนหนึ่งในสำนักงาน  เป็นเลขานุการและผู้ปฏิบัติงานในสำนักงานอีกสองคนเป็นผู้ช่วยเลขานุการ

กรรมการผู้ทรงคุณวุฒิ

วันที่ 2 พฤษภาคม พ.ศ. 2560 คณะรัฐมนตรีได้มีมติแต่งตั้งกรรมการผู้ทรงคุณวุฒิจำนวน 6 คนตามข้อ ๘ แห่ง ระเบียบสำนักนายกรัฐมนตรีว่าด้วยสำนักงานบริหารนโยบายของนายกรัฐมนตรี พ.ศ. ๒๕๖๐ ดังต่อไปนี้
(๑)  นายชวลิต ชูขจร
(๒)  พลตรี นิมิตต์ สุวรรณรัฐ
(๓)  นางมิ่งขวัญ วิชยารังสฤษดิ์
(๔)  นางสาววิบูลย์ลักษณ์ ร่วมรักษ์
(๕)  นายสมศักดิ์ โชติรัตนะศิริ
(๖)  นายสุพศิน สุเมธิวิทย์

ที่ปรึกษาประจำสำนักงาน

วันที่ ๑๖ กุมภาพันธ์ ๒๕๖๑ คำสั่งนายกรัฐมนตรี ที่ ๗/๒๕๖๑ ได้มีคำสั่งแต่งตั้งรองผู้อำนวยการ ที่ปรึกษาสำนักงาน ผู้ช่วยอำนวยการและผู้ทรงคุณวุฒิ ดังต่อไปนี้
(๑)  พลเรือเอก ประสาน สุขเกษตร
(๒)  นางสาวตรีดาว อภัยวงศ์
(๓)  นายธีรศานต์ สหัสสพาศน์
(๔)  นายอลงกรณ์ ทาอุบล